Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tadotta Kommunikazzjoni li tistabbilixxi l-kunċett tal-Bauhaus Ewropea l-Ġdida. Din tinkludi numru ta' azzjonijiet politiċi u possibiltajiet ta' finanzjament. Il-proġett għandu l-għan li jaċċellera t-trasformazzjoni ta' diversi setturi ekonomiċi bħas-settur tal-bini u dak tat-tessuti sabiex iċ-ċittadini kollha jkollhom aċċess għal prodotti ċirkolari u b'inqas intensità tal-karbonju. Il-Bauhaus Ewropea l-Ġdida ġġib magħha dimensjoni kulturali u kreattiva għall-Patt Ekoloġiku Ewropew, bil-għan li turi kif l-innovazzjoni sostenibbli toffri esperjenzi pożittivi u tanġibbli fil-ħajja tagħna ta' kuljum. Għall-finanzjament, se jkun hemm madwar €85 miljun mill-programmi tal-UE fl-2021 – 2022, iddedikati għall-proġetti tal-Bauhaus Ewropea l-Ġdida . Ħafna programmi oħra tal-UE se jintegraw il-Bauhaus Ewropea l-Ġdida bħala element ta' kuntest jew ta' prijorità mingħajr baġit iddedikat iddefinit minn qabel. Il-finanzjament se jinkiseb minn programmi differenti tal-UE li jinkludu l-programm Orizzont Ewropa għar-riċerka u l-innovazzjoni (notevolment il-missjonijiet ta' Orizzont Ewropa), il-programm LIFE għall-ambjent u għall-azzjoni dwar il-klima u l-Fond Ewropew għall-Iżvilupp Reġjonali. Barra minn hekk, il-Kummissjoni se tistieden lill-Istati Membri biex jużaw il-valuri fundamentali tal-Bauhaus Ewropea l-Ġdida fl-istrateġiji tagħhom għall-iżvilupp territorjali u soċjoekonomiku, u jimmobilizzaw il-partijiet rilevanti tal-pjanijiet tagħhom għall-irkupru u r-reżiljenza, kif ukoll il-programmi fil-qafas tal-politika ta' koeżjoni biex jinbena futur aħjar għal kulħadd. Il-Kummissjoni se tistabbilixxi Laboratorju tal-Bauhaus Ewropea l-Ġdida: “il-grupp ta' riflessjoni u ta' għemil” biex joħloq b'mod konġunt, jibni prototipi u jittestja għodod, soluzzjonijiet u rakkomandazzjonijiet ta' politika ġodda. Il-Laboratorju se jkompli fuq l-ispirtu kollaborattiv tal-moviment li jlaqqa' flimkien persuni minn oqsma differenti tal-ħajja u jilħaq lis-soċjetà, lill-industrija u lill-politika biex ilaqqa' n-nies u jsib modi ġodda għal sens ta' ħolqien flimkien. Il-Kummissjoni hija ispirata mill-input li rċeviet matul il-fażi tal-kodisinn li kien hemm fis-seħħ minn Jannar sa Lulju fejn il-Kummissjoni rċeviet aktar minn 2000 kontribuzzjoni minn madwar l-Ewropa kollha u lil hinn minnha. Inrawmu moviment li qed jikber F'Jannar 2021, il-fażi ta' kodisinn tal-Bauhaus Ewropea l-ġdida tnediet biex tidentifika u taħseb fuq is-soluzzjonijiet estetiċi, sostenibbli u inklużivi għall-ispazji għall-għajxien tagħna u tgħin twettaq il-Patt Ekoloġiku Ewropew. L-ewwel parti tal-iżvilupp talbet lil kulħadd biex jissieħeb f'konverżazzjoni biex nevalwaw mill-ġdid il-mod ta' kif ngħixu flimkien. Dawn l-iskambji kkontribwew għall-komunikazzjoni tal-Bauhaus Ewropea l-Ġdida adottata llum. Il-kokreazzjoni se tibqa' fundamentali, u se tevolvi fid-dawl tal-ewwel riżultati konkreti, permezz ta' valutazzjonijiet u rieżamijiet. Għalhekk, il-Kummissjoni se tapprofondixxi aktar il-ħidma mal-Komunità tal-Bauhaus Ewropea l-Ġdida li qed tikber, magħmula minn individwi, organizzazzjonijiet u awtoritajiet impenjati. Il-moviment jispira ruħu wkoll minn postijiet u proġetti eżistenti, sbieħ, sostenibbli u inklużivi fl-Ewropa. L-ewwel Premji tal-Bauhaus Ewropea l-Ġdida jiċċelebraw dawn il-kisbiet, bl-għoti ta' premji fil-kuntest ta' għaxar kategoriji, minn “prodotti u stil ta' ħajja”, għal “postijiet ridisinjati għal laqgħat u skambji”. Il-fergħa tal-“Istilel Promettenti tal-Bauhaus Ewropea l-Ġdida”, miftuħa esklużivament għal dawk taħt it-30, tappoġġa u tinkoraġġixxi l-ġenerazzjoni żagħżugħa biex tkompli tiżviluppa ideat ġodda u kunċetti eċitanti. Ir-rebbieħa se jingħataw il-premji f'ċerimonja fis-16 ta' Settembru. Il-Membri tal-Kulleġġ qalu: Il-President Ursula von der Leyen qalet: “Il-Bauhaus Ewropea l-Ġdida se tgħaqqad il-viżjoni l-kbira tal-Patt Ekoloġiku Ewropew ma' bidla tanġibbli fuq il-post. Bidla li ttejjeb il-ħajja tagħna ta' kuljum u li n-nies jistgħu imissu u jħossu – fil-binjiet, fl-ispazji pubbliċi, iżda wkoll fil-moda jew fl-għamara. Il-Bauhaus Ewropea l-Ġdida għandha l-għan li toħloq stil ta' ħajja ġdid li jlaqqa' s-sostenibbiltà ma' prattika tajba tad-disinjar, li jeħtieġ inqas karbonju u li jkun inklużiv u għal but kulħadd.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Bl-eliminazzjoni tax-xjenza u l-innovazzjoni permezz tal-arti u l-kultura, u billi jittieħed approċċ ħolistiku, il-Bauhaus Ewropea l-Ġdida se toħloq soluzzjonijiet li ma humiex biss sostenibbli u innovattivi, iżda wkoll aċċessibbli, affordabbli u ta' titjib tal-ħajja għalina lkoll”. Il-Kummissarju għall-Koeżjoni u r-Riformi, Elisa Ferreira, qalet: “Permezz tal-approċċ transdixxiplinari u parteċipatorju, il-Bauhaus Ewropea l-Ġdida ssaħħaħ ir-rwol tal-kommunitajiet lokali u reġjonali, tal-industriji, tal-innovaturi u tal-imħuħ kreattivi li jaħdmu flimkien biex itejbu l-kwalità tal-ħajja tagħna. Il-politika ta' koeżjoni se tittrasforma l-ideat il-ġodda f'azzjoni fil-livell lokali”. Għal Aktar Informazzjoni Komunikazzjoni dwar il-Bauhaus Ewropea l-Ġdida Anness 1 – Rapport dwar il-fażi tal-kodisinn Anness 2 – Il-Mobilizzazzjoni tal-programmi tal-UE Anness 3 – L-ekosistema tal-politika tal-Bauhaus Ewropea l-Ġdida Mistoqsijiet u Tweġibiet Is-sit web tal-Bauhaus Ewropea l-Ġdida Diskussjoni ta' Livell Għoli Madwar Mejda State of the Union Address by President von der Leyen